กรรมการTRUBBรวยเละ100ล.
ผู้บริหาร-กรรมการ ไทยรับเบอร์ลาเท็คซ์ฯ รับเละกว่า 100 ล้านบาท เผย &#8220;เวิลด์ เลเท็คซ ซัพพลาย&#8221; ขนหุ้นขายเกือบหมด บริษัทเตรียมปิดสมุดทะเบียนควานหาคนซื้อ
2 ก.ค. 2553

ผู้บริหาร-กรรมการ ไทยรับเบอร์ลาเท็คซ์ฯ รับเละกว่า 100 ล้านบาท เผย “เวิลด์ เลเท็คซ ซัพพลาย” ขนหุ้นขายเกือบหมด บริษัทเตรียมปิดสมุดทะเบียนควานหาคนซื้อ
นายวรเทพ วงศาสุทธิกุล ประธานกรรมการและกรรมการผู้จัดการใหญ่ บริษัท ไทยรับเบอร์ลาเท็คซ์คอร์ปอเรชั่น (TRUBB) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 24 มิ.ย.ที่ผ่านมา ได้ขายหุ้นจำนวน 7 หมื่นหุ้น ราคาหุ้นละ 108.79 บาท รวมเป็นเงิน 7.61 ล้านบาท
นอกจากนี้ นายวิโรจน์ วงศ์ปิยะสถิตย์ กรรมการ TRUBB ไล่ขายหุ้นออกมาติดต่อกัน 16 วัน ตั้งแต่วันที่ 31 พ.ค. ที่ราคา 63.75 บาท เป็นราคาต่ำสุดของการขาย ไปถึงวันที่ 25 มิ.ย. ที่ราคาสูงสุด 126.39 บาท รวมหุ้นทั้งหมด 1.019 ล้านหุ้น คิดเป็น 3.74% ของหุ้นที่ชำระแล้วทั้งหมด มูลค่าการขายครั้งนี้คิดเป็นเงินทั้งสิ้น 99.21 ล้านบาท
นายวิโรจน์ กล่าวว่า หุ้นที่ขายไม่ใช่ของตนเอง แต่เป็นของบริษัท เวิลด์ เลเท็คซ ซัพพลาย ซึ่งถือหุ้น TRUBB มานาน เห็นราคาดีจึงขายทำกำไร นำเงินไปชำระหนี้ โดยไม่ได้บอกกล่าวผู้ถือหุ้นใหญ่ เนื่องจากไม่มีเงื่อนไขการถือหุ้น และหากมีเงินราคาหุ้นถูกจะกลับไปซื้อเก็บลงทุนอีกครั้ง 
นายวรเทพ กล่าวว่า ขายหุ้นนำเงินไปใช้ลงทุนส่วนตัว และการขายครั้งนี้เล็กน้อย ไม่มีนัยสำคัญ เนื่องจากหุ้นส่วนใหญ่ยังอยู่กว่า 1 ล้านหุ้น จากที่ถือทั้งหมด 1.3 ล้านหุ้น
“การขาย (หุ้น) ของผม ไม่มีเหตุผลอื่น นอกจากนำเงินไปใช้กิจการสวนยางส่วนตัว” นายวรเทพ กล่าว
นายวรเทพกล่าวถึงการขายหุ้นของเวิลด์ เลเท็คซ ซัพพลาย ว่า เป็นสิทธิที่ขายได้ โดยเวิลด์ เลเท็คซฯ ถือหุ้น TRUBB มาประมาณ 10 ปี ซึ่งหมดระยะเวลาห้ามขายเมื่อ 5 ปีก่อน หลังจาก TRUBB เทกโอเวอร์เวิลด์ เลเท็คซฯ มาและใช้ TRUBB ชำระค่าซื้อ
“การขายของเวิลด์ เลเท็คซฯ จะทำให้มีการเปลี่ยนแปลงโครงสร้างกรรมการ และวันที่ 5 ก.ค.นี้ผมจะปิดสมุดทะเบียนเพื่อหาคนซื้อหุ้น” ผู้บริหาร TRUBB กล่าว